近得一二硯示范達甫笑以爲堪支牀也許送端州大硯作詩以堅其約
作者：張孝祥
朝代：宋

paragraphs: 范郎紫玉餘半圭，翻手作雲雨雹隨。
龍蛇起陸孔翠飛，雲收雨霽千首詩。
薦以文錦盤珠璣，夜光發屋鄰翁知。
桂州刺史書成癡，單車萬里日夜馳。
囊中已無去年錐，欠此石友相娛嬉。
范郎笑我支牀龜，忽遣致我重寶齎。
金印如斗不願携，愛此直欲忘朝饑。
君行題輿古端溪，溪石醜好紛不齊。
溪邊之人足謾欺，須君眼力爲辨之。
更作萬斛之墨池，爲君大書十丈碑。